'अमेरिका के लिए विकिलीक्स खुलासा विनाशकारी'  
सिंगापुर के विदेश मंत्री ने कहा कि कैमरा और माइक्रोफोन के लघु प्रकार आने के बाद सिंगापुर के कूटनीतिकों को सावधान रहने की जरूरत है।
सिंगापुर के विदेश मंत्री ने विकीलीक्स द्वारा जारी दस्तावेजों को अमेरिकी कूटनीति के लिए विनाशकारी बताते हुए कहा है कि इस तरह के खुलासे के बाद सिंगापुर के कूटनीतिज्ञों को अमेरीकी राजनयिकों के साथ संवाद करने में अत्यधिक सावधानी बरतनी होगी।  विदेश मंत्री जार्ज येओ ने सोमवार को संसद में कहा, विकीलीक्स के खुलासे से क्या अमेरिकी राजनियकों के साथ संवाद पर असर पड़ेगा? निस्संदेह, मेरा मानना है कि ऐसा हो सकता है, क्योंकि ऐसी घटना एक बार होने के बाद आगे भी हो सकती है इसलिए हमें सतर्क रहने की जरूरत है। मंत्री ने चिंता व्यक्त करते हुए कहा कि कैमरा और माइक्रोफोन के लघु प्रकार आने के बाद सिंगापुर के कूटनीतिकों को किसी भी स्थिति के लिए सावधान रहने की जरूरत है।  विकीलीक्स के खुलासे में, कुल मिलाकर, ढाई लाख से अधिक केबलों के माध्यम से अमेरिकी कूटनीतिकों के विचारों को दुनिया के सामने पेश कर दिया गया है। मंत्री ने कहा कि इसमें से करीब 700 केबलों को सिंगापुर स्थित अमेरिकी दूतावास से भेजा गया था।  तुलनात्मक तौर पर, दक्षिण पूर्व एशियाई देशों के 10 सदस्यीय देशों के संघ से 15,500 केबल जारी किए गए। येओ ने सदन को बताया कि विकीलीक्स की वजह से विश्व के अनेक देशों पर असर पड़ा है और अमेरिका के लिए यह विनाशकारी साबित हुआ है।